作者:白居易
標題:履道新居二十韻
內容:履道坊西角，官河曲北頭。林園四鄰好，風景一家秋。門閉深沈樹，池通淺沮溝。拔青松直上，鋪碧水準流。籬菊黃金合，窗筠綠玉稠。疑連紫陽洞，似到白蘋洲。僧至多同宿，賓來輒少留。豈無詩引興，兼有酒銷憂。移榻臨平岸，攜茶上小舟。果穿聞鳥啄，萍破見魚遊。地與塵相遠，人將境共幽。泛潭菱點鏡，沉浦月生鉤。廚曉煙孤起，庭寒雨半收。老饑初愛粥，瘦冷早披裘。洛下招新隱，秦中忘舊遊。辭章留鳳閣，班籍寄龍樓。病愜官曹靜，閑慚俸祿優。琴書中有得，衣食外何求。濟世才無取，謀身智不周。應須共心語，萬事一時休。